Diari Oficial de la Generalitat Valenciana


Sumari del DOGV 3387, del 04-12-1998 (1998/9464)

ORDRE de 26 de novembre de la Conselleria d'Ocupació, Indústria i Comerç, per la qual s'estableix un programa d'ajudes per a l'exercici de 1999 per als treballadors i treballadores residents a la Comunitat Valenciana, inclosos en els sistemes especials de fruites i hortalisses i conserves vegetals del règim general de la Seguretat Social.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9464


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de la Conselleria d'Ocupació, Indústria i Comerç, per la qual s'estableix un programa d'ajudes per a l'exercici de 1999 per als treballadors i treballadores residents a la Comunitat Valenciana, inclosos en els sistemes especials de fruites i hortalisses i conserves vegetals del règim general de la Seguretat Social. [1998/X9464]
  
La Conselleria d'Ocupació, Indústria i Comerç preveu, entre les seues línies d'actuació, un programa d'ajudes en favor dels treballadors i treballadores compresos en els sistemes especials de fruites i hortalisses, l'antecedent normatiu del qual pel que fa al règim dels convenis especials de cotització, es recull en l'Ordre del Ministeri de Treball i Seguretat Social, de data 25 de gener de 1996 (BOE de 12 de febrer de 1996), per la qual es regula la subscripció de convenis especials amb la Seguretat Social per part de treballadors de temporada compresos en els sistemes especials de fruites i hortalisses i conserves vegetals del règim general de la Seguretat Social.
  
D'acord amb la dita disposició ministerial, la present ordre, estableix per a l'exercici de 1999 el programa d'ajudes destinades a subvencionar els costos dels convenis especials que determinats treballadors i treballadores del sector reprenen l'any 1999 o, si és procedent, aquells que no el tenien subscrit l'any 1998 el subscriguen el 1999, i se centra igual que en l'exercici anterior en aquells que per raons d'edat es troben mas pròxim a l'edat ordinària de jubilació i la seua situació econòmica siga més precària. S'exigeix, d'altra banda, un període mínim de 10 anys de cotització o el seu equivalent a efectes de la pensió de jubilació.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un pla d'ajudes destinades als treballadors i treballadores compresos en els sistemes especials de fruites i hortalisses i conserves vegetals del règim general de la Seguretat Social en l'àmbit territorial de la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació de la manera que es determina en els següents articles.
  
Article 2. Accions susceptibles de suport
  
1. Les ajudes que estableix la present ordre aniran destinades a subvencionar els costos dels convenis especials de cotització que subscriguen treballadors i treballadores compresos en els sistemes especials de fruites i hortalisses i conserves vegetals del règim general de la Seguretat Social.
  
2. L'import de les ajudes podrà abastar el 100% del cost del Conveni Especial de Cotització i referit a les quotes del període comprés entre l'1 de gener i el 31 d'octubre de 1999.
  
3. La concessió de les ajudes es condiciona en qualsevol cas a la consignació pressupostària existent, i no podran concedir-se ajudes que excedisquen del dit límit. Quan de resultes de les ajudes concedides, s'haja esgotat la dotació pressupostada, o esta siga insuficient per a l'atenció de noves sol·licituds, es publicarà en el DOGV la desconvocatòria de les ajudes regulades en la present ordre, de conformitat amb allò que s'ha previst en l'article 47.11.c) de la Llei d'Hisenda Pública Valenciana.
  
Article 3. Beneficiaris
  
Els beneficiaris i beneficiàries de les ajudes, hauran de reunir els següent requisits:
  
a) Tindre subscrit el Conveni Especial de Cotització, regulat en l'Ordre del Ministeri de Treball i Seguretat Social, de 25 de gener de 1996 (BOE de 12 de febrer de 1996).
  
b) Acreditar en el moment de la sol·licitud almenys 10 anys de cotització o període equivalent, en qualsevol dels règims de la Seguretat Social, amb còmput recíproc de quotes.
  
c) Acreditar el compliment de l'edat de 60 o més anys l'any 1999.
  
d) No percebre rendes de qualsevol naturalesa o procedència, que en còmput anual i referides a la unitat familiar, entesa esta segons es defineix en la normativa vigent sobre l'impost sobre la renda de les persones físiques, superen el 125% del salari mínim interprofessional vigent per cada un dels seus membres.
  
Article 4. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Treball i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
2.1 Documentació acreditativa i identificadora del sol·licitant i, si és procedent, del seu representant legal.
  
2.2 Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
2.3 Si els sol·licitants no tenen concedides ajudes l'any 1998 hauran d'aportar a més a més:
  
- Còpia del Conveni Especial subscrit amb la Tresoreria de la Seguretat Social, i si és procedent la seua renovació.
  
- Certificat de vida laboral que acredite 10 anys de cotització o període equivalent.
  
2.4 Última declaració-liquidació del IRPF de tots els membres de la unitat familiar del sol·licitant, el termini de presentació en període voluntari de la qual haja vençut; o declaració responsable de no estar obligat a presentar-la.
  
2.5 Si els sol·licitants ja van ser beneficiaris de les ajudes pel mateix concepte en l'exercici de 1998, i renoven el Conveni Especial el 1999, hauran d'aportar còpia de la comunicació de renovació de l'efectivitat del Conveni Especial a què es refereix el paràgraf segon de l'article 9 de l'Ordre del Ministeri de Treball i Afers Socials de 25 de gener de 1996, i de la qual resulte que la dita sol·licitud es va presentar dins del mes següent al cessament de l'activitat.
  
3. Les sol·licituds podran presentar-se individualment o col·lectivament a través d'associacions i organitzacions sindicals a l'efecte de seguir tràmits administratius, i a través de persones jurídiques públiques a les quals s'atorgue la representació per a l'ingrés de quotes a què es refereix l'article 6.2 de l'Ordre del Ministeri de Treball i Seguretat Social, de 25 de gener de 1996; en aquest cas caldrà ajustar-se a allò que s'ha disposat en els articles seté i vuité d'esta ordre.
  
4. La representació conferida l'acreditaran els interessats de conformitat amb allò que s'ha disposat en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini per a la presentació de sol·licituds i documentació finalitzarà el 30 de setembre de 1999.
  
6. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 5. Resolució
  
1. Les àrees territorials de Treball de la Conselleria d'Ocupació, Indústria i Comerç, podran demanar de la sol·licitant l'aportació addicional d'altres documents o dades aclaridors que estimen necessaris per a resoldre la sol·licitud presentada, especialment en els casos en què així siga procedent, la documentació acreditativa de trobar-se al corrent en les seues obligacions tributàries i davant de la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's al moment de l'atorgament de la subvenció, i trametran juntament amb l'informe de compliment de les obligacions formals, les sol·licituds i la documentació a la Direcció General de Treball.
  
2. Les sol·licituds col·lectives seran tramitades en un únic expedient, i arribaran els efectes d'arxiu d'actuacions tan sols a aquells sol·licitants que no reunisquen la documentació completa. En les sol·licituds es designarà un únic compte bancari al qual es lliuraran els pagaments corresponents.
  
3. La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
4. La resolució de concessió de les ajudes fixarà expressament la seua quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a tramitar i resoldre els expedients serà d'un mes comptat des de la presentació de la sol·licitud, acompanyada de la documentació completa, si esta es produïx una vegada publicada l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present disposició. En cas contrari, el termini comptarà a partir de la dita publicació. Transcorregut el termini sense que s'haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
7. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació de la resolució corresponent.
  
Article 6. Liquidació de les ajudes
  
1. Les resolucions de concessió condicionaran el pagament de les ajudes al compliment per part dels beneficiaris de les seues obligacions dimanants dels convenis especials de cotització subscrits, i es podran efectuar pagaments parcials, després de la justificació prèvia de l'ingrés de quotes en la Tresoreria de la Seguretat Social.
  
2. Podrà, així mateix, procedir-se al pagament, seguint el procediment de bestretes establit en l'article 47, bis 1, a) del Text Refós de la Llei d'Hisenda Pública de la Generalitat Valenciana en la següent forma:
  
- El 40% de l'import de la subvenció concedida, podrà lliurar-se immediatament en el moment de la notificació de la resolució de concessió, en concepte de bestreta. Prèviament haurà de garantir-se l'import anticipat, mitjançant la constitució d'un aval bancari en favor de la Generalitat Valenciana.
  
- El 20% es lliurarà una vegada que el beneficiari justifique el pagament de quotes del Conveni Especial, per import de la quantitat anticipada. L'aval podrà cancel·lar-se una vegada que es justifique la segona bestreta concedida.
  
- El 40% restant es lliurarà després de la justificació prèvia de pagament de quotes corresponents a la totalitat del període de Conveni Especial que se subvenciona.
  
3. Per a la modificació dels percentatges i el tipus de garanties exigides en l'apartat anterior, caldrà l'acord del Govern Valencià a proposta del conseller d'Ocupació, Indústria i Comerç.
  
Article 7. Representació per a l'ingrés de quotes per part de la Conselleria d'Ocupació, Indústria i Comerç
  
1. La Conselleria d'Ocupació, Indústria i Comerç, en les resolucions de concessió de les ajudes, podrà assumir la representació dels treballadors beneficiaris, als efectes previstos en l'article 6.2 de l'Ordre del Ministeri de Treball i Seguretat Social, de 25 de gener de 1996.
  
2. La dita representació implicarà que la Conselleria d'Ocupació, Indústria i Comerç, s'obliga a l'ingrés en període voluntari, en la Tresoreria de la Seguretat Social, de les quotes vençudes corresponents al període subvencionat als beneficiaris.
  
3. En el supòsit previst en el present article, la representació haurà de ser sol·licitada expressament per l'interessat, i serà potestatiu per a la Conselleria d'Ocupació, Indústria i Comerç assumir-la.
  
4. Amb una antelació mínima d'un mes respecte del venciment de qualsevol de les quotes del Conveni Especial subvencionat, la Conselleria d'Ocupació, Indústria i Comerç podrà renunciar a la representació assumida mitjançant resolució del director general de Treball, que serà notificada degudament als beneficiaris representats, sense perjudici de mantindre els termes de la subvenció concedida, per al pagament de la qual se seguirien els procediments habituals de justificació prèvia des d'aqueix moment.
  
Article 8. Representació per a l'ingrés de quotes per part de persones jurídiques públiques distintes de la Generalitat Valenciana
  
1. Si la representació a què es refereix l'article anterior, l'assumiren persones jurídiques publiques alienes a la Generalitat Valenciana, el procediment de sol·licitud, concessió i pagament se seguirà amb els dits representants, en nom dels beneficiaris que representen.
  
2. El representant, a més de la documentació exigida en l'article 4 respecte de tots i cada un dels beneficiaris per als quals sol·licita la subvenció, a excepció de la designació de compte d'ingrés que serà únic, haurà d'aportar document fefaent en el qual estos atorguen expressament la representació als efectes indicats; i a més a més l'acord de l'òrgan competent per a acceptar i assumir voluntàriament esta.
  
Article 9. Seguiment i control de les ajudes
  
1. La Direcció General de Treball establirà les mesures necessàries, de control i seguiment de les ajudes concedides, i podrà demanar la col·laboració de la Inspecció de Treball i Seguretat Social, i de les entitats gestores de la Seguretat Social en l'àmbit de les mencionades mesures.
  
2. El beneficiari estarà obligat a sotmetre's a les actuacions de control financer de la Intervenció General pel que fa a les ajudes concedides.
  
Article 10. Minoració i revocació de les ajudes concedides
  
1. L'incompliment de les obligacions, condicions i terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la seua falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública, i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència en què es presentaren o, si és procedent, s'emeteren, i sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar al sol·licitant la seua presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball per a dictar les instruccions i adoptar les mesures que considere oportunes per al desplegament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ